Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 802/13/8811	Trebišov, 13.2.2014
EEČ : 2-69-91-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Trebišov
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Ako zákonný otec si neplní svoju vyživovaciu povinnosť v mieste bydliska, ani inde voči svojej maloletej dcére XXXXX XXXXX, vyplývajúcu mu z ustanovenia § 62 Zákona o rodine č. 36/2005 Z. z., a to aj napriek tomu, že mu túto povinnosť uložil Okresný súd v Trebišove rozsudkom č. k. 15P/66/2011 zo dňa 14.05.2012, právoplatným dňa 13.07.2012, na základe ktorého bolo uložené povinnému otcovi prispievať na výživu svojej dcéry sumou vo výške 90,- € mesačne vždy do 20. dňa, toho ktorého mesiaca vopred k rukám matky, počnúc od 26.10.2011, pričom si túto svoju vyživovaciu povinnosť plní nepravidelne a na bežnom výživnom za obdobie od mesiaca   december   2012   až   doposiaľ   dlhuje   sumu   vo výške 1.260,- €,  

lebo zanikla trestnosť činu

Odôvodnenie:
	Uznesením policajného orgánu XXXXX  pod sp. zn. ORP-1171/SB-TV-2013 zo dňa 28.10.2013 bolo vznesené obvinenie XXXXX pre prečin zanedbania povinnej výživy podľa § 207 ods. 1 Tr. zákona, na tom skutkovom základe, ako je to uvedené vo výrokovej časti tohto uznesenia.

	Obvinený v priebehu skráteného vyšetrovania využil ustanovenie § 86 písm. a Tr. zákona o účinnej ľútosti a dlh na bežnom výživnom za obdobie od mesiaca december 2012 až doposiaľ vo výške 1.260,- €, uhradil k rukám matky dieťaťa v priebehu žalovaného obdobia. 

	Uvedenú skutočnosť potvrdila vo svojej výpovedi dňa 23.01.2014 aj matka dieťaťa, v ktorej uviedla, že dlh na bežnom výživnom za žalované obdobie, vrátane mesiaca január 2014, považuje za uhradený.

	Keďže trestný čin nemal trvale nepriaznivé následky, lebo páchateľ svoju vyživovaciu povinnosť dodatočne splnil skôr, než bolo o jeho trestnej veci rozhodnuté, trestné stíhanie sa zastavuje, lebo zanikla trestnosť činu.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Kovalová
prokurátorka